
søknad om IVERKSETTING AV fellingstillatelse på skadebjørn - Søker: MiddagsFJELL beiteområde v/Trond kåre sundvik – 7884 SØRLI
Saksbehandler: Even E N Haugereid, jordbrukssjef

Vedlagte dokumenter:
1. Brev fra direktoratet for naturforvaltning datert 31.05.02: Betinget fellingstillatelse på jerv, bjørn og ulv 2002/2003.

2. Sak 043/02 i Utvalg for næring og utvikling: Kriterier for iverksettelse av      fellingstillatelser på bjørn 2002.

3. Kart over jaktområdet.

4. Utskrift fra SNO over bjørneslåtte dyr pr 02.09.02

Hjemmel: 

1. Delegasjonsreglement for Lierne kommune, § 17.

2. Direktoratet for naturforvaltning: Betinget fellingstillatelse på jerv, bjørn og ulv 2002/2003 av 31.05.02.

3. Sak 043/02 i Utvalg for næring og utvikling: Kriterier for iverksettelse av fellingstillatelser på bjørn 2002.

Saksopplysninger:
Middagsfjell beiteområde v/Trond Kåre Sundvik, 7884 SØRLI,  søkte muntlig om iverksettelse av fellingstillatelse for  skadebjørn, den 09.09.02. Søknaden ble framsatt etter at det er funnet to værkadavre innenfor et inngjerda område mellom Sundvika og Strømnes.

I alt er det funnet 27 kadavre som er antatt eller dokumentert tatt av bjørn i dette beiteområdet. Trond Kåre Sundvik har mistet 7 sauer på grunn av bjørn. Han mangler et trettitall dyr som han holder på å miste håpet om å finne i live. I hele kommunen er det funnet 68 kadavre som er antatt eller dokumentert tatt av bjørn hittil i år.

Søkeren mener at en akutt situasjon kan være i emning, og at det kan være god sjanse for å ta skadegjøreren ved å gå tidlig inn i situasjonen. Det later til å være en bjørn som opererer på egen hånd. Det kan være den samme bjørnen som tidligere ble observert på innmark fra stuevinduet hos Arnold Sivertsen, og som det ble jaktet etter da det ble gitt fellingstillatelse for Middagsfjell beiteområde den 29.08.02. Denne bjørnen ble sist observert på vegen mot Sundvika. 

Arvasslibinna ble sist peilet 09.09.02. Den befant seg da i området Dalbekken – Høgåsen. Dette området ligger ca ei mil fra skadeområdet.
Vurdering:

I kriteriene fra Direktoratet for Naturforvaltning i forbindelse med de betingede fellingstillatelsene gitt til Lierne kommune, heter det blant annet:

Bestandssituasjonen for bjørn og den langsomme veksten i bjørnebestanden tilsier at en generelt, og spesielt innenfor kjerneområdene, må være restriktiv med å gi fellingstillatelser. Med utgangspunkt i at sjansen for tilfeldig å felle ei binne i deler av kjerneområdene opp mot svenskegrensa kan være så høy som 50 %, skal dette tillegges spesiell vekt dersom det oppstår en situasjon som vurderes som så alvorlig at det kan gi grunnlag for å iverksette en fellingstillatelse. Disse områdene vil derfor ha den aller høyeste skadeterskel i forhold til iverksetting av fellingstillatelse.....

Av denne årsak kan evt. gjestående betingede fellingstillatelser inndras dersom det felles binne i områdene, dvs at det ikke bør felles mer enn 1 –en- binne i Nord-Norge og Nord-Trøndelag (inkl. Lierne kommune) og 1 –en- i Sør-Norge.....

Målet med en fellingstillatelse er ikke å regulere en rovviltbestand, men å felle mest mulig bestemte individer knyttet til bestemte situasjoner. For med størst mulig grad av sikkerhet å felle riktig individ er det nøgvendig å utvise en fornuftig bruk av tids- og områdebegrensning av fellingstillatelsen. 

De forebyggende tiltak som gjennomføres i Middagsfjell beiteområde er:

1. Ekstraordinært tilsyn. Peder Lundemo og Ole Andreas Sivertsen går tilsyn i dette området.

2. Radiosendere på en del sauer. Besetningene i området har enkeltdyr som går med sendere, slik at saueflokkene blir lettere å lokalisere.

3. Ordinært tilsyn utført av brukerne. Det er kjent at brukerne nytter mye tid til tilsyn med egne dyr, og at de har et nært samarbeid med de kommunale tilsynsfolkene.

4. De fleste av brukerne har inngjerda områder der sauene har gått en periode før de ble sluppet i utmarka og der de går etter at de har kommet heim.

5. En bruker har anskaffet steinaldersau i håp om at denne rasen skal klare seg bedre mot rovdyr.

6. En bruker har grøftet myrarealer for å ha større beitearealer nær bebyggelse.

7. En bruker har alle sauene gående på inngjerda område, innmark og utmark, hele beitesesongen.

De 14 første bjørneslåtte kadavrene som er funnet i dette området, er spredd over en lang tidsperiode og over store deler av beiteområdet. De 13 siste kadavrene er slått over relativt kort tid nær bebyggelse og innmark. Sammenlignet med tidligere år er det få funn av kadavre til denne tid. Tilsynspersonellet melder imidlertid at det er ekstremt vanskelig å finne kadavre i sommer på grunn av tørken og varmen. Derfor må det regnes med store mørketall når det gjelder tap i år. Tallet på heimkomne dyr indikerer også dette. Både Trond Kåre Sundvik, Arnold Sivertsen og Tor Arne Moen rapporterer at de mangler mange søyer og at det er kommet heim mye lam uten mødre. 

I området sør for Inderdalselva er det registrert flere binner med unger i sommer. Arvaslibinna befinner seg altså nå ved peiling 09.09.02 ved Dalbekken – Høgåsen. Der har den holdt seg i ro i flere uker. I tillegg er det observert to eller tre binner til i dette beiteområdet. Direktoratet for naturforvaltnings strenge holdning til felling av binner må tas med i vurderingen av om fellingstillatelse kan iverksettes. Faren for at en binne kan bli felt, er stor dersom det settes i gang jakt i Middagsfjellområdet.

Bjørnen som ble observert i Inderdalen, var enslig. En bjørn som observeres over lang tid på innmark uten at det dukker opp unger, må vurderes å være alene, og sjansene er dermed gode for at det dreide seg om en hannbjørn. Høyst sannsynlig trafikkerer denne bjørnen fram og tilbake over Inderdalselva, og det er trolig at den nå har gått til angrep på værene til Trond Kåre Sundvik.

Denne skadegjøreren er mer aktiv enn tidligere i beitesesongen. Det at sauene går samla heime, gjør dem til lettere bytte. Derfor vil det være riktig å stoppe denne skadegjøreren før situasjonen utarter. Dette kan skje ved at fellingstillatelsen som er iverksatt for Gunnarfjell beiteområde, utvides til å gjelde også for Sundvika.

For å minske risikoen for at det felles binne, avgrenses jaktområdet til et mindre område rundt Sundvika. (Se kart.) Dersom skadegjøreren spores innenfor jaktområdet, men spores ut av området, kan den forfølges videre så lenge jaktlederne er sikre på at det er den samme bjørnen som forfølges. Er det den minste mistanke om at det er flere bjørner i nærheten, må jakten straks avbrytes.

Begrunnelse:

Skadesituasjonen i Sundvika vurderes å være så akutt at fellingstillatelse kan iverksettes på et avgrenset område av Middagsfjell beiteområde ved Sundvika. Uttak av denne skadegjøreren kan ha preventiv virkning for kommende beitesesonger. 

Klagerett:

Klagefrist 3 - tre - uker fra mottakelsen av dette skriv. Klagen sendes til Lierne kommune, Utviklingsetaten, 7882 Nordli.

VEDTAK:

1. Under henvisning til fullmakt fra Direktoratet for naturforvaltning i brev av 31.05.02, utvider Lierne kommune den iverksatte fellingstillatelsen for Gunnarfjell beiteområde til også å gjelde for et avgrenset område ved Sundvika i Middagsfjell beiteområde i henhold til vedlagt kart. Ved sporing kan skadegjører forfølges ut over grensene for jaktområdet. Fremdeles gjelder fellingstillatelsen for felling av en - 1 – skadebjørn.

2. Fellingstillatelsen gjelder fra tirsdag 10.08.02 kl 10.00 og varer fram til mandag 16.09.02 kl.12.00. 

3. Fellingstillatelsen kan inndras dersom særlige forhold tilsier det, for eksempel mistanke om at dyret det jaktes på er ei binne eller hvis det dukker opp andre bjørner under jakten.

4. Jakten skal ledes av de oppnevnte jaktlederne for Sørli i Lierne kommune, eller av den jaktlederne bemyndiger.

5. Det vises for øvrig til vedtak i NU-sak 043/02: Kriterier for iverksettelse av fellingstillatelser på bjørn 2002 og brev fra Direktoratet for naturforvaltning av 31.05.02: Betingede fellingstillatelser på jerv, bjørn og ulv 2002/2003.

Nordli, 10.09.02

	Karl Audun Fagerli/sign
	Jenny K Domås

	Rådmann
	utviklingssjef


Utskrift sendes til:

Jaktlederne Rune Moen og Daniel Gåsbakk, 7884  SØRLI

Middagsfjell beiteområde v/ Trond Kåre Sundvik, 7884  SØRLI

Direktoratet for Naturforvaltning, Tungasletta 2, 7485 TRONDHEIM

postmottak@dirnat.no

Fylkesmannen i Nord- Trøndelag, Miljøvernavdelingen, 7734  STEINKJER

Nordli saualslag v/ Håvard Furulund, 7882 NORDLI

Sørli saualslag v/ Ottar Lyngstad, 7884 SØRLI

Naturvernforbundet i Nord-Trøndelag v/Per Flatberg, Øvergt. 11, 7670  INDERØY

Lierne viltnemnd v/Lennart Bergli, 7884  SØRLI

